## La delegada del Consell a Castelló visita Tales i Suera

*** La Generalitat destina 474.000 euros a actuacions d’accessibilitat i conservació patrimonial en els dos municipis
* Susana Fabregat assenyala que des de la Generalitat “treballem amb fermesa per un interior més accessible i ple d’oportunitats”**

La delegada del Consell a Castelló, Susana Fabregat, ha visitat els municipis de Tales i Suera, en la comarca de la Plana Baixa, per a reunir-se amb els seus alcaldes i conéixer de primera mà els projectes i necessitats prioritàries de cada localitat.

A Tales, Fabregat s’ha reunit amb l’alcalde, Vicente Juan Prades, amb qui ha abordat qüestions vinculades a l’accessibilitat i la preservació del patrimoni històric. Durant la visita ha recorregut el Museu Etnològic, situat en un dels edificis més antics del municipi, que conserva la seua estructura original de pedra i la sostrada del qual s’ha reconstruït respectant el disseny tradicional amb canya i teula. La delegada del Consell a Castelló també ha visitat les restes del castell de Tales, bé d’interés cultural, que corona el nucli urbà i reflectix diferents etapes constructives, des del segle XII fins a les modificacions del segle XIX.

A Suera, Fabregat s’ha reunit amb l’alcalde, José Martí, la tinenta d’alcalde, Celia Salvador, i la regidora, Lourdes Ortells, per a analitzar projectes d’accessibilitat i protecció mediambiental, com la finalització de la pista forestal cap a Villamalur. La jornada ha inclòs un recorregut per l’oficina de turisme i instal·lacions municipals com el frontó i la piscina. En este sentit, la delegada del Consell a Castelló ha subratllat que “només coneixent el territori podem respondre a les seues necessitats i reforçar el seu futur”.

La Generalitat ha aprovat ajudes clau per als dos municipis en matèria d’accessibilitat i conservació del patrimoni. La primera, destinada a millorar l’accessibilitat en edificis públics, amb 24.350 euros a Tales, per a eliminar barreres arquitectòniques en l’edifici polifuncional assistencial i de 149.700 euros a Suera, per a la instal·lació d’un ascensor en l’ajuntament. La segona, dirigida a impulsar actuacions arqueològiques en els castells de Tales i Suera, amb una inversió de 150.000 euros per cada un d’estos municipis, dins del compromís de protecció del patrimoni històric.

“Treballem amb fermesa per un interior més accessible i ple d’oportunitats per a tots”, ha afirmat Fabregat al final de la visita.

Fecha: 30/06/2025